ET Euroopa Liidu Teataja C 73/25

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2017/C 73/15)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„KIEŁBASA BIAŁA PARZONA WIELKOPOLSKA“

ELi nr: PGI-PL-02119 – 11.2.2016

KPN ( ) KGT ( X )

1. Nimetus(ed)

„Kiełbasa biała parzona wielkopolska“

2. Liikmesriik või kolmas riik

Poola

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetusega „Kiełbasa biała parzona wielkopolska“ tähistatakse keskmise rasvasusega soolamata sealihast keedetud, portsjonitena vorstikeste ahelasse ja naturaalsesse seasoolde pritsitud vorsti.

Füüsikalis-keemilised omadused:

halli välispinna ja läbilõikega vorst; võib sisaldada lihatükkide värvusest tingitud roosasid laike. Vorstisisus nähtav aedmajoraan võib olla valdav tunnus vorsti välispinna ja läbilõike värvuse määratlemisel.

Ahelas on vorstid üksteisest eraldatud iga 10–12 cm järel tehtud keeruga; vorstikesta pind on puhas, läiketu, puudutades kergelt niiske.

Tavapärase vorstiahela kuju sõltub vorsti naturaalse kesta keerdudest. Vorsti läbilõige on ümmargune.

Vorsti läbimõõt on kuni 33 mm ja pikkus 10–12 cm.

Pärast keetmist ja vahetult enne tarbimist ei ole vorsti profiil kuigi tihke. Vorsti viilutamisel võib vähesel määral lihamahla välja immitseda.

Organoleptilised omadused:

ülekaalus on tugeva majoraani maiguga keedetud sealiha maitse ning küüslaugu ja pipra mahe lõhn. Soolasisaldus on tajutav.

Soolamata keedetud sealihavorsti iseloomulik lõhn.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Kiełbasa biała parzona wielkopolska“ tootmiseks kasutatakse sea poolrümbast saadud 55 % taisisaldusega sealiha. Vorsti „Kiełbasa biała parzona wielkopolska“ valmistamiseks kasutatav liha peab vastama järgmistele täiendavatele eritingimustele ja soovitustele:

— kasutatud liha peab olema saadud sigadest, kes on tapetud mitte rohkem kui kolm päeva enne tootmist kooskõlas nõudega, et vorstide valmistamiseks kasutatav liha tuleb trimmida 48–72 tunni jooksul pärast tapmist;

— ei tohi kasutada sellistest sigadest saadud toorliha, kelle puhul on veterinaararst tuvastanud tapmise käigus müopaatia (PSE, DFD, füsioloogiliste protsesside või vigastuste ilmsed tagajärjed jne) selged sümptomid;

— ei ole lubatud kasutada aretusemiste ja -kultide liha;

— liha ei tohi säilitamise eesmärgil mingil viisil töödelda, v.a jahutamine. Jahutamine tähendab ladustamise ja transpordi ajal värske liha säilitamist ümbritseva õhu temperatuuril –1 °C kuni +7 °C;

— liha ei tohi olla külmutatud.

Toode „Kiełbasa biała parzona wielkopolska“ tuleb teha keskmise tükilisusega seahakklihast ning sideaine valmistada tailihast ning trimmitud singi- ja abatükkidest saadud kõõluselisest sealihast. Ei tohi kasutada liha aseaineid ja vett siduvaid aineid (albuminoidid, maitseained jne).

Konditustatud sealiha klassifikatsioon

Välisrasva, veresoonte ja näärmeteta soolamata sealiha. Valge rasv võib olla roosa või kreemika tooniga.

I klass

— Tailiha, sidekoeta, rasvata või kergete rasvaviirgudega, lihastevahelise rasvata või kuni 2 mm lihastevahelise rasva viirgudega, lihastesisese rasvata, võib olla veidi marmorjas,

— ei tohi sisaldada kõõluseid (paksem sidekude),

— kahvaturoosa, roosa või punane liha, valged (kalalihaga sarnanev) või tumepunased tükid puuduvad,

— analüüsitud üldrasvasisaldus kuni 18 %.

II klass

— Kergelt rasvane liha, milles võib olla vähesel määral sidekude ja kuni 8 mm lihastevahelise rasva viirge,

— lihastesisene rasv (marmorsus) – piiramata,

— võib vähesel määral sisaldada kõõluseid (paksem sidekude),

— roosa kuni punane liha,

— analüüsitud üldrasvasisaldus kuni 35 %.

III klass

— Rasvata suure sidekoesisaldusega kõõluseline liha,

— vähene lihastesisene rasv,

— vähene marmorsus,

— roosa kuni punane liha,

— analüüsitud üldrasvasisaldus kuni 23 %.

Toote „Kiełbasa biała parzona wielkopolska“ tootmiseks kasutatakse searümba järgmisi osi: I klassi sealiha, II klassi sealiha ja III klassi sealiha, vastavalt 70 %, 20 % ja 10 % toote kogumassist.

Kasutatakse ainult järgmisi maitseaineid: aurustatud sool, värskelt jahvatatud pipar, riivitud värske küüslauk, toote valdava maitseainena hakitud aedmajoraan, mille sisaldus peab olema vähemalt 0,3 kg 100 kg toote kohta.

3.4. Tootmise erietapid, mis peavad toimuma määratletud geograafilises piirkonnas

Määratletud geograafilises piirkonnas peavad toimuma järgmised tootmisetapid:

— tooraine ettevalmistamine;

— liha hakkimine;

— vorstitäidise segamine ja ettevalmistamine;

— kestade täitmine ja sidumine;

— seisma jätmine;

— keetmine;

— jahutamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode „Kiełbasa biała parzona wielkopolska“ lastakse turule traditsioonilisel viisil (lahtiselt) või gaasipakendis.

3.6. Sellise toote märgistamise erieeskirjad, millele registreeritud nimetus viitab

1. Põhietikett on ümbrise kujul (riba vorsti ümber). Traditsioonilisel viisil (lahtiselt) müüdav vorst võib olla pakendamata, kuigi ümbritsetud ühe pakkimispaberiga iga kolme vorstipaari kohta, siis pandud jaemüügipakendisse (paberkott, PA/PE-kott), millel peab olema esitatud vähemalt kolm elementi (KGT sümbol, tootja nimi ja toote nimetus „Kiełbasa biała parzona wielkopolska“). Vorstide traditsioonilisel viisil müümisega võivad tegeleda üksnes tootjad ning nende kauplused ja müügiletid.

2. Kilepakendile (MAP) kinnitatakse kleebisetikett. Toode „Kiełbasa biała parzona wielkopolska“ lastakse turule ka pakendis, mis on gaasikeskkonnas vakumeeritud. Sel juhul ei ole vaja kasutada üksiketikette järgmise üldteabega: vorstid tuleb pakendada kilesse kuuekaupa (vorstikeste ahelast kolm paari), millest ühele on kinnitatud erikujundusega mähisetikett. Gaasipakend peab sisaldama sellises koguses vorste, et need oleksid kaitstud kahjustuste eest. Kasutada võib kõiki üksiktootjale mõeldud pakkimismasinaid. Vähemalt kolme elemendiga (KGT sümbol, tootja nimi ja toote nimetus „Kiełbasa biała parzona wielkopolska“) etikett peaks olema kinnitatud (kleebitud) pakendi pealispinna kõige nähtavamal osal. Kasutada võib dekoratiivseid ja temaatilisi etikette. Enne dekoratiivsete ja temaatiliste etikettide kasutamist tuleb sellisest soovist teavitada Suur-Poola vojevoodkonna lihunike gildi tootmiskontrolli komiteed, mis tegeleb tootega „Kiełbasa biała parzona wielkopolska“.

4. Geograafilise piirkonna täpne määratlus

Tootmise geograafilise piirkonnaga on hõlmatud:

1) Halduspiiridega piiratud Suur-Poola vojevoodkond;

2) Lubuszi vojevoodkonna järgmised maakonnad: — Gorzów — Krosno — Międzyrzecz — Słubice — Strzelecko-Drezdenko — Świebodzin — Wschowa — Zielona Gora

3) Kujawy-Pomorze vojevoodkonna järgmised maakonnad: — Mogilno — Żniń

5. Seos geograafilise piirkonnaga

Toote „Kiełbasa biała parzona wielkopolska“ eripära tuleneb selle eristatavast kvaliteedist ja mainest.

Suur-Poola vojevoodkond on suurima sealihatootjana olnud alati kuulus oma seakasvatuse poolest. Sealihatooteid valmistati seal mitmete erisündmuste (pulmad, ristimine, esimene armulaud, sünnipäevad, lõikuspeod jne) puhul ning vorst „Kiełbasa biała parzona wielkopolska“ oli sel ajal eriline delikatess. Vorst oli rahva hulgas armastatud oma värskuse poolest ja samuti seepärast, et valmistamine ei võtnud kaua aega.

Värske ja seejärel keedetud valge vorsti [kiełbasa biała] valmistamise nõuded on dokumenteeritud 1950. aastatel kogutud suuliste lugude ja salvestuste alusel. Toote „Kiełbasa biała parzona wielkopolska“ eriomadusi ja ainulaadsust täpsustati 1990ndatel aastatel, kui lihavõtte-eelsel ajal korraldati võistlusi, mille käigus määratleti üksikasjalikult vorsti omadused. Võistluste korraldajad olid käsitööettevõtjate koda, lihunike gild ja Poznańi põllumajandusakadeemia instituudi vastava valdkonna teadurid. „Kiełbasa biała parzona wielkopolska“ tootjad on võistlustel alati arvukalt osalenud. Igal aastal annavad võistluste korraldajad sertifikaadi tootjatele, kelle toodetud „Kiełbasa biała parzona wielkopolska“ vastas kõige paremini tarbijate ja sealihatoodete ekspertide ootustele.

Saksamaa, Poola, Tšehhi ja Slovakkia aladel on keeduvorste tehtud vähemalt 19. sajandist alates. Vorste on valmistatud mitmesuguste retseptide järgi, mida siiani võib leida üleriigilistes kokaraamatutes. Lisaks sealihale sisaldasid kõnealused vorstid veise- ja vasikaliha (Saksamaa, Tšehhi ja Slovakkia aladel) või lambaliha. Kasutati ka selliseid maitsetaimi nagu paprikat, sibulat ja muid kohalikke ürte. Poola aladel kasutatud vorstiretseptid erinesid üksteisest sõltuvalt sellest, kas saada oli veise-, vasika- või lambaliha. Säilivuse eesmärgil kasutati sageli soolatud liha. Suur-Poola vojevoodkonnas on hoitud au sees kommet, et vorste valmistatakse üksnes sealihast. Peale selle on vorst ainulaadne selle poolest, et see on toodetud värskest lihast, mis on jahutatud, aga mitte soolatud. Ainukesed kasutatud maitseained on sool, pipar, küüslauk ja ülekaalukat maitset andev aedmajoraan. Selle sealihatoote teine eristatav tunnus on tugev hall värvus. Vahetult pärast keetmist on vorst valkja värvusega, millest tuleneb ka toote nimetus „Kiełbasa biała parzona wielkopolska“. Kasutatud väheste maitseainete tõttu on maitseprofiilis kõige jõulisemalt tunda aedmajoraani, mida kasvatatakse kogu Suur-Poola vojevoodkonnas. Muudest valgetest keeduvorstidest erineb vorst „Kiełbasa biała parzona wielkopolska“ selle poolest, et vastavalt Lihatööstuse keskorganisatsiooni 1964. aastal avaldatud retseptile võib asjaomase piirkonna tarbijate soovil vorsti koostisosade hulgast aedmajoraani välja jätta. Suur-Poola vojevoodkonnas on alati toodetud valgeid vorste, mis sisaldavad aedmajoraani – see on selle toote eristatav omadus ja rõhutab seost piirkonnaga. Kuigi mõiste kiełbasa biała on tuntud ja kasutusel kogu Poolas, tähendab see Suur-Poola vojevoodkonnas erinevat, väga erilist laadi vorsti.

Toote „Kiełbasa biała parzona wielkopolska“ tähtsusest annab tunnistust asjaolu, et sõjaseisukorra ajal eraldati lihunikele kõnealuste vorstide valmistamiseks lisakogus liha.

Toode „Kiełbasa biała parzona wielkopolska“ sai nii tuntuks, et lihunikud hakkasid seda tootma ka muul ajal kui pühade puhul. Suur-Poola vojevoodkonna sealihakarnides sai sellest vorstist tavatoode. Kuna vorsti oli võimalik kauplustest saada aastaringselt, kasutatakse seda toiduvalmistamises mitmesugusel moel. Toodet „Kiełbasa biała parzona wielkopolska“ serveeritakse tänapäeval ka praetult – peki, sibulate ja peeneks hakitud hapude õuntega. Sel viisil valmistatud rooga süüakse kartuli ja hapukapsaga. Toodet „Kiełbasa biała parzona wielkopolska“ kasutatakse ka vabaõhukogunemistel ja -festivalidel, kus seda serveeritakse praetult koos juustu, sibulate ja seentega. Teise võimalusena serveeritakse toodet grillitult koos marineeritud kurkide, mädarõika või sinepiga. Kogu Suur-Poola vojevoodkonnas serveeritakse vorsti „Kiełbasa biała parzona wielkopolska“ traditsioonilises supis żurek.

Uus põlvkond on „Kiełbasa biała parzona wielkopolska“ traditsiooni omaks võtnud, kuid otsib ka uusi kasutusvõimalusi. Seepärast võib vorsti käsitlevaid retsepte ja näpunäiteid leida mitmetes ajakirjades. Sellest nähtub toote „Kiełbasa biała parzona wielkopolska“ tähtsus piirkonna elanike jaoks ja vorsti püsiv maine.

Piirkonna traditsioonilise toiduna pälvis toode „Kiełbasa biała parzona wielkopolska“ üsna kiiresti tähelepanu ning sellest on saanud toit, mida alati pakutakse mitmesugustel kaubamessidel ja festivalidel. Toote „Kiełbasa biała parzona wielkopolska“ mainest annab tunnistust asjaolu, et seda on juba 40 aasta jooksul pakutud Poznańi traditsioonilistel suvise pööripäeva laatadel. Vorst „Kiełbasa biała parzona wielkopolska“ on ka tänapäeval populaarne traditsiooniline toit, mida saab iga päev poest osta ja igal ajal valmistada.

Viide spetsifikaadi avaldamisele

(viitemääruse artikli 6 lõike 1 teine lõik)

https://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-25-listopada-2015-roku

(1) ELT L 343, 14.12.2012, lk 1.